b'\n_START_ARTICLE_\n\xc3\x98rsted (Norddjurs Kommune)\n_START_SECTION_\nHistorie\n_START_PARAGRAPH_\n\xc3\x98rsted (1349 \xc3\x98rstedt, 1408 \xc3\x98rsthet) l\xc3\xa5 tidligere i Rougs\xc3\xb8 herred._NEWLINE_Omkring 1855 beskrives \xc3\x98rsted p\xc3\xa5 f\xc3\xb8lgende m\xc3\xa5de: "\xc3\x98rsted med Kirke, Hospital, Pr\xc3\xa6stegaard, bolig for Districtsl\xc3\xa6gen, Apotek, Skole og Kro" ._NEWLINE_Omkring 1875 beskrives \xc3\x98rsted s\xc3\xa5ledes: "\xc3\x98rsted med Kirke, Pr\xc3\xa6stegaard, Bolig for Districtsl\xc3\xa6gen, Apothek, Skole, 2 Veirm\xc3\xb8ller, 2 Kj\xc3\xb8bmandshandler, en Landbrugsforening og Kro" .._NEWLINE_Omkring \xc3\xa5r 1900 betegnedes \xc3\x98rsted som en "stor, k\xc3\xb8bstadslignende Landsby med Kirke, Pr\xc3\xa6stegd., Missionshus ("Bethesda", opf. 1899), Skole, teknisk Skole (opr. 1881), Tinghus (Lokale i Fattiggaarden) med Politistation, Syge- og Epidemihus (opf. af Amtet 1885, med 25 senge), Fattiggaard (paa \xc3\x98rsted Mark, opr. 1881, Pl. for 32 Lemmer), privat Haandgerningsskole med Pogeskole, Distriktsl\xc3\xa6gebolig, L\xc3\xa6gebolig, Dyrl\xc3\xa6gebolig, Apotek (opr. 1867), Farveri, Bryggeri, 2 M\xc3\xb8ller, Andelsmejeri, K\xc3\xb8bmandshdlr., m.m., G\xc3\xa6stgiveri, Statstelefonst. og Postkontor" ._NEWLINE_\xc3\x98rsteds indbyggerudvikling: i 1906 havde byen 851 indbyggere, i 1911 794, i 1916 873, i 1921 916, i 1925 971, i 1930 971, i 1935 899, i 1940 884, i 1945 904, i 1950 912, i 1955 1.006, i 1960 1.031 og i 1965 1.069 indbyggere. I 1930, da byen havde 971 indbyggere, var sammens\xc3\xa6tningen efter erhverv: 265 levede af landbrug, 219 af industri og h\xc3\xa5ndv\xc3\xa6rk, 81 af handel, 84 af transport, 59 af immateriel virksomhed, 92 af husgerning, 132 var ude af erhverv og 39 havde ikke angivet oplysninger._NEWLINE_I 1950 var \xc3\x98rsted indbyggeres n\xc3\xa6ringsfordeling: 247 levede af landbrug m.v., 242 af h\xc3\xa5ndv\xc3\xa6rk og industri, 105 af handel og oms\xc3\xa6tning, 65 af samf\xc3\xa6rdsel, 97 af embedsv\xc3\xa6sen og liberale erhverv, 128 af aldersrente, pension, formue o.lign; 28 havde ikke angivet oplysninger om indt\xc3\xa6gtskilde . \xc3\x98rsted havde Rougs\xc3\xb8 Herred som sit handelsm\xc3\xa6ssige opland._NEWLINE_P\xc3\xa5 trods af at \xc3\x98rsted i dag ligger 6 kilometer fra n\xc3\xa6rmeste \xc3\xa5bne vand, har der tidligere v\xc3\xa6ret en havn i byen. Under en vejrenovering i starten af 1970\'erne blev der fundet rester af et gammelt bolv\xc3\xa6rk. P\xc3\xa5 grund af den geografiske placering p\xc3\xa5 sydkanten af et landomr\xc3\xa5de, der indtil middelalderen har v\xc3\xa6ret en \xc3\xb8, og stadig er klemt inde mellem Randers Fjord p\xc3\xa5 den ene side og Kattegat p\xc3\xa5 den anden side, har \xc3\x98rsted et naturligt opland best\xc3\xa5ende af hele Rougs\xc3\xb8 Herred.\n_START_SECTION_\nKendte personer fra byen\n_START_PARAGRAPH_\nSkuespilleren Charlotte Munck er opvokset i \xc3\x98rsted.'